## Kerezsi Csaba beszéde

A magyar országgyűlés a 2010. évi XLV. törvényében június 4-ét a nemzeti összetartozás napjává nyilvánította, a trianoni békediktátumra emlékezve a nemzeti összetartozás erősítésének céljával. A békediktátum kapcsán elsőre nem a nemzet összetartozása, hanem a nemzet szétszaggatása szokott eszünkbe jutni, ezért aztán érdemes végiggondolni, miért érdemes mégis a mai napon az összefogásra fókuszálni. Igyekszem ezért ebben a néhány perceben nem egy sokadik történelemórát tartani Trianonról. Arra összpontosítok, mit is jelentett ez a mindennapok szintjén akkor. Hogyan tudunk szorosabb kapcsolatba kerülni a múlttal azért, hogy azt a jelen céljai érdekében kamatoztathassuk.

A történelemórákon természetesen ma már mindannyian megtanulhatjuk, hogy a Trianon kastélyban aláírt, az első világháborút lezáró békediktátum politikai, gazdasági, diplomáciatörténeti téren is bizonyítja, hogy mi a következménye, ha a politikában a józan ész helyére a bosszúvágy és az indulat kerül. A következmény nemzeti sorstragédia lett. Sok mindent megtanulhatunk történelemkönyveinkből, hogy miért sorstragédia, de sok mindenre nincsenek szavak. Megtanulható, hogy miért volt etnikai katasztrófa a magyarság számára. Megtanulható, hogy miért volt gazdaságtörténeti katasztrófa a gazdasági körzeteink, nyersanyaglelőhelyeink elcsatolásával, az infrastruktúra tönkretételével. És megtanulható az is, hogy miért volt kulturális katasztrófa egyetemeink, történelmi városaink elcsatolása, az érintett egyházi felekezetek szétzilálása. Ezek a döntések súlyosbítva egy vesztes háború valamennyi borzalmas következményével önmagában is megalapoznák, hogy a magyar történelem fekete napjaként tartsuk számon június negyedikét.

Az igazi sorstragédiák azonban nem ezekben a mégoly fontos tényekben rejlenek. Azt is meg kell tanulnunk, hogy a történelmi események mögött emberi sorsok vannak, amelyek sebei nem gyógyulnak néhány évtized alatt. Végülis a gazdasági összeomlás jórészét a bethleni konszolidáció orvosolni tudta: maradtak hegek, de Magyarország gazdasága fejlődő pályára állt. A klebelsbergi kultúrpolitika talpra állította a magyar felsőoktatást, közoktatást, az egyházmegyék, egyházközségek is újra tudtak szerveződni. Az etnikai katasztrófa hatásai máig hatnak, de a menekültek tízeres tömegei új hazára leletek saját hazájukban…. Mégsem működhetett minden úgy, ahogy egészéges társadalomnak működnie kell. Miért is nem működhetett?

A trianoni árvák tömegeiről lehet gondoskodni, de családjuk elvesztése pótolhatatlan. A szétszakadt családok kapcsolatait fent lehet tartani, de a tisztaszobák bútoraira kitett megfakult fényképek soha nem fogják pótolni a személyes találkozásokat. Az emléknek eltett tárgyak, játékok jók a felejtés ellen, de mindig fog vegyülni szomorúság és fájdalom az emlékezésbe. Egyszóval a magyarság harmadát nem lehet visszahozni…. Egyszerre egyetértek és vitatkozom „maradék Biharország” egy gondolkodójával, aki szerint „A hazát nem a térképen kell keresni, hanem szívben és lélekben”. Szerintem azért nem árt, ha a térképen is megtaláljuk, de valóban a szívben és lélekben van a lényeg. Szívekben és lelkekben, mert a haza nem én vagyok, hanem a haza mi vagyunk. Összetartozunk, ahogy a nemzeti összetartozás napjáról szóló törvény is fogalmaz. Mit is jelent ez a mindennapok szintjén? Nézünk egy pillanatra a mellettünk állókra: június 1-jén még így állnánk egymás mellett, mint most. Június negyedike után, véletlenszerűen minden harmadikunk kiáll a sorból és többé nem találkozik egymással, nem jár ugyanabba az iskolába, nem dolgozik többé egy helyen és – on-line kapcsolatok még nem lévén- legfeljebb levélben tarthatja egymással a kapcsolatot. Tömörebben: a most ünneplők véletlenszerűen kiválasztott egyharmadát nagyhatalmak által aláírt nemzetközi szerződéssel megerősítve kizárjuk a magyarságból. Hát ezt, ha már túl abszurdnak tartjuk, akkor azért gondoljuk, meg, hogy Trianonnál azért ez megtörtént!

*„Nekünk Trianon azt jelentette, hogy nem mehettünk át többé Aradra és a máriaradnai búcsúra, hogy nem mehetünk át Ottlakára és az ottlalakaiaik sem jöhetnek át Elekre” A termékeinket nem tudtuk eladni, mert a vásárok is a határ túloldalára kerültek* – írja egy eleki (egyébként sváb) család tizenéves tagja. Ennek a visszaemlékezésnek a hangulatát fel kell szoroznunk úgy hárommillióval, és már betekintést is nyerünk mit is jelentett a hétköznapi emberek számára a békediktátum napi gyakorlata. Akkor még az árvaházban felnövőkről, néhány évig vasúti kocsikban lakó tízeres menekülttömegről nem beszéltünk…

Ha sikerült egy kicsit megérezni, mit is jelentett a békediktátum, akkor szabad továbblépni, a másik kulcskérdésre, arra, hogy mit tegyünk egy ilyen megemlékezéssel? Ha sikerült emlékeznünk, akkor az már félsiker. Ha az emlékezést nem felejtés követi, hanem felelősségteljes gondolkodás, majd jószándék által vezérelt cselekvés, akkor pedig az már siker és igazi hazaszeretet. Azaz megtettük a legtöbbet, mit megtehettünk. Pontosan azt, amit a 2010-ben elfogadott törvény elvár tőlünk. Ahogy preambulumában fogalmaz: hozzájáruljunk a Kárpát-medencében együtt élő népek és nemzetek kölcsönös megértésen és együttműködésen alapuló békés jövőjéhez.

Köszönöm a figyelmet!